สรรพากรหนุนเก็บภาษีเงินทุนไหลเข้า
สรรพากรหนุนรัฐเก็บภาษีเงินทุนไหลเข้า เตรียมความพร้อมรองรับการคลอดกม.ใหม่
17 พ.ย. 2553

สรรพากรหนุนรัฐเก็บภาษีเงินทุนไหลเข้า เตรียมความพร้อมรองรับการคลอดกม.ใหม่ 
นายสาธิต รังคสิริ อธิบดีกรมสรรพากร กล่าวว่า กรมสรรพากรได้มีการศึกษาแนวทางการจัดเก็บภาษีจากเงินทุนที่ไหลเข้ามาลงทุนในประเทศ (Tobin Tax) ภายใต้แผนการปรับโครงสร้างภาษี แต่เรื่องดังกล่าวจะมีการหารือร่วมกับภาคเอกชน และนักวิชาการเพื่อหาข้อสรุปอีกครั้ง
ทั้งนี้ภาษี Tobin Tax ถือเป็นเครื่องมือของรัฐบาลในการบริหารประเทศ ดังนั้นก็น่าจะเตรียมความพร้อมของมาตรการไว้ เนื่องจากการจัดเก็บภาษีต้องมีการออกมาเป็นกรอบของกฎหมายใหม่ หรือเป็นพระราชบัญญัติ (พ.ร.บ.) ก่อนแล้วนำเสนอเข้าสู่สภาให้พิจารณา ซึ่งต้องใช้ระยะเวลาในการดำเนินการ
"กรมสรรพากรเห็นว่ารัฐบาลควรจะมีการออกกฎหมายมารองรับการจัดเก็บภาษีในรูปแบบดังกล่าว แม้จะยังไม่จำเป็นต้องนำมาใช้ในขณะนี้ แต่ควรเผื่อไว้ใช้เป็นเครื่องมือของรัฐบาลเมื่อจำเป็น ซึ่งเมื่อหากมีความจำเป็นต้องใช้ก็จะได้สามารถนำกฎหมายดังกล่าวมาใช้ได้ทัน" นายสาธิต กล่าว
นายสาธิต กล่าวว่า ในส่วนของการดูแลเรื่องเงินทุนไหลเข้านั้น เชื่อว่าขณะนี้รัฐบาลคงมีเครื่องมือในการดูแลจัดการอย่างมีประสิทธิภาพแล้ว ซึ่งส่วนหนึ่งเป็นเครื่องมือจากธนาคารแห่งประเทศไทย (ธปท.) ที่เร่งผลักดันออกมาอย่างต่อเนื่องในช่วงที่ผ่านมา โดยหากมีมาตรการใดที่ส่งออกมาและเป็นยาแรงก็อาจต้องลดระดับความรุนแรงในการนำมาใช้ เพื่อไม่ให้หลายฝ่ายตื่นตระหนก